BG
C 349/132
Официален вестник на Европейския съюз
29.9.2023 г.
Пазарни мерки 3.21.
ЕИСК счита, че е от основно значение ограниченията на дънните риболовни съоръжения да се отразяват автоматично върху внасяните от трети държави продукти.
Най-вече като се има предвид, че хиляди тонове бяла риба (например минтай, треска, пикша) идват от държави, като Русия и Китай, и дори се ползват от тарифни преференции (автономни тарифни квоти).
Поради това ЕИСК призовава Комисията да включи в плана за действие пазарни мерки, за да гарантира съгласуваност и последователност между вътрешните и външните политики, както и еднакви условия на конкуренция за операторите в ЕС и извън него.
Финансиране 3.22.
ЕИСК изразява съжаление, че планът за действие не предлага никакви мерки за допълнително финансиране за екологичния и енергийния преход, предложен от Европейската комисия.
Инициатива от такъв мащаб, засягаща толкова кораби за дънен риболов, следва да се придружава от необходимите стимули и механизми за компенсация.
ЕИСК призовава да бъдат определени публични помощи за научни изследвания и иновации за намаляване на контакта с морското дъно, а не толкова за смяна на риболовните уреди или за бракуване на кораби.
Последното изисква огромни суми пари, с които настоящите фондове не разполагат, наред с техническите пречки при смяната на методите за риболов.
ЕИСК призовава да се вземат също предвид сезонността и спецификата на сектора на рибарството.
ЕИСК отправя искане, в допълнение към Европейския фонд за морско дело, рибарство и аквакултури (ЕФМДРА), Европейският социален фонд и Европейският фонд за регионално развитие да одобрят програми, насочени към рибарството, за да се подобри насочването на средствата към областите, в които те са най-необходими.
Освен това призовава Европейската комисия да изготви мониторингови доклади, за да провери дали средствата се усвояват и разпределят правилно.
Прилов 3.23.
ЕИСК напълно споделя разбирането на Комисията, че е необходимо да се намали до минимум и при възможност да се преустанови приловът на уязвими морски видове (като например обикновения делфин в Бискайския залив).
ЕИСК изразява загриженост във връзка с особено застрашените уязвими видове, като някои видове акули, морски костенурки, морски бозайници (балтийска морска свиня и средиземноморски тюлен монах) и морски птици (балеарски буревестник).
ЕИСК призовава държавите членки да приемат национални или съвместни мерки за намаляване до минимум на прилова.
3.24.
В този смисъл ЕИСК приветства последните мерки, взети от някои държави членки, които разположиха наблюдатели на борда на корабите и инсталираха акустични устройства, издаващи ултразвук, за отблъскване на делфините.
Накрая ЕИСК призовава Комисията и държавите членки забраната на риболова в някои зони с цел опазване на уязвими видове да бъде балансирана и да се взема предвид голямото социално-икономическо въздействие от това за флота.
3.25.
Що се отнася до европейската змиорка, ЕИСК изразява своята загриженост относно тревожното състояние на този вид и припомня решителните мерки за подобряване, приети от Съвета през декември 2022 г., с които се постановява забрана за шест месеца на морския улов и пълна забрана на любителския риболов на този вид.
Във връзка с това ЕИСК припомня, че тези мерки ще имат силно отрицателно въздействие върху крайбрежния риболов в цяла Европа, поради което призовава да се направи анализ на напредъка при възстановяването на вида, преди да се приемат още ограничителни мерки.
Въпреки това Комитетът счита, че е от основно значение да се обърне внимание на всички въздействия, както на свързаните, така и на несвързаните с риболова, и да се прилага по-ефективно съответното законодателство като Рамковата директива за водите (20), Директивата за местообитанията и Рамковата директива за морска стратегия, за да се подобри положението във възможно най-кратък срок, като се избегнат по-нататъшни ограничения.
Други замърсители 3.26.
Счита се, че в резултат на войните през миналия век само на дъното на Балтийско море има около 50 000 тона химически боеприпаси, 500 000 тона конвенционални оръжия и 10 000 потънали кораба (21).
Тази опасност се засилва от бруталната военна агресия на Русия в Украйна.
Изхвърлените боеприпаси представляват реална заплаха за живота на хората и за морската среда, която не само излага на риск рибарството и корабоплаването, но и развитието на други сектори на синята икономика.
ЕИСК призовава Европейската комисия и държавите членки да вземат оперативни мерки за почистване на морските дъна, както и законодателни мерки, за да се гарантира, че водите не са изложени на тези опасности.
ЕИСК припомня значението на Европейския орган за безопасност на храните и на националните програми на държавите членки по Рамковата директива за морска стратегия за гарантиране на морската среда като източник за осигуряване на безопасни и здравословни храни за човека.
(20) (21)
Директива 2000/60/EО на Европейския ларламент и на Съвета от 23 октомври 2000 г. за установяване на рамка за действията на Общността в областта на политиката за водите (ОВ L 327, 22.12.2000 г., стр. 1).
Clearing chemical and conventional munitions from the sea (Изчистване на морето от химически и конвенционални боеприпаси), Euractiv.